জাঁকিয়ে শীতের রাজ! কাঁপছে বাংলা, কী পূর্বাভাস দিল হাওয়া অফিস? জানুন আপডেট

কলকাতা: গোটা বাংলা কনকনে ঠান্ডায় জর্জরিত (Winter in West Bengal)। কলকাতায়ও শীতের আমেজ চরমে পৌঁছেছে। শুক্রবারের মতো শনিবার সকালেও হাড়হিম ঠান্ডায় শহরবাসী কাঁপছে। হাওয়া অফিস জানিয়েছে, আপাতত তাপমাত্রার খুব একটা পরিবর্তন হবে না। তবে এই প্রবল শীত কতদিন স্থায়ী হবে, তা নিয়ে বিশেষ আপডেট দিয়েছে আবহাওয়া দফতর। এদিকে, উত্তরবঙ্গের কয়েকটি জেলায় বৃষ্টির সম্ভাবনার কথাও জানিয়েছে তারা।

আবহাওয়া দফতরের পূর্বাভাস অনুযায়ী, আগামী ২৪ ঘণ্টায় গাঙ্গেয় পশ্চিমবঙ্গের তাপমাত্রা স্থিতিশীল থাকবে। তবে তার পরের ২ দিনে তাপমাত্রা ধীরে ধীরে ২-৪ ডিগ্রি পর্যন্ত বেড়ে যেতে পারে। একই সঙ্গে উত্তরবঙ্গেও একই প্রবণতা দেখা যাবে। শীতের প্রকোপ আপাতত খুব একটা না কমলেও কয়েকদিন পর আবহাওয়া খানিকটা উষ্ণ হতে পারে বলে ইঙ্গিত দেওয়া হয়েছে।

আরও পড়ুন: ব্যবসায় উন্নতি মীন ও মিথুনের, তবে সতর্ক হন সিংহ ও বৃশ্চিক! এক নজরে দেখে নিন আজকের রাশিফল

কেমন থাকবে উত্তরবঙ্গের আবহাওয়া?

উত্তরবঙ্গের শীতল আবহাওয়ার মাঝে ফের বৃষ্টির পূর্বাভাস দিয়েছে হাওয়া অফিস। ৭ জানুয়ারি দার্জিলিং, জলপাইগুড়ি, কালিম্পং এবং আলিপুরদুয়ারের কিছু জায়গায় হালকা বৃষ্টি হতে পারে। তবে এই বৃষ্টি সাময়িক হওয়ায় তাপমাত্রার খুব একটা হেরফের হবে না। ফলে শীতের প্রকোপ বজায় থাকবে বলে মনে করা হচ্ছে।

কেমন থাকবে দক্ষিণবঙ্গের আবহাওয়া?

হাওয়া অফিসের খবর অনুযায়ী, দক্ষিণবঙ্গে আপাতত বৃষ্টির কোনো সম্ভাবনা নেই। ৯ জানুয়ারি পর্যন্ত কলকাতা-সহ দক্ষিণবঙ্গের সমস্ত জেলায় শুষ্ক আবহাওয়া বজায় থাকবে। শীতের আমেজ থাকলেও আবহাওয়া পরিষ্কার থাকবে বলে আশা করা হচ্ছে।

কলকাতার আবহাওয়ারব পূর্বাভাস

কলকাতার তাপমাত্রা বর্তমানে স্বাভাবিকের তুলনায় বেশ কম। শনিবার শহরের সর্বোচ্চ তাপমাত্রা ২১.৮ ডিগ্রি সেলসিয়াস, যা স্বাভাবিকের থেকে ৩.৩ ডিগ্রি কম। সর্বনিম্ন তাপমাত্রা থাকতে পারে ১৪ ডিগ্রি। বাতাসে আপেক্ষিক আর্দ্রতার পরিমাণ সর্বাধিক ৯৪ শতাংশ এবং ন্যূনতম ৬৩ শতাংশ। ফলে শহরবাসীর কাছে শীতের তীব্রতা আরও অনুভূত হচ্ছে।